**Norādījumi pieteikuma veidlapas aizpildīšanai (2025. gads)**

Lai nevalstiskā organizācija (NVO) pieteiktu projektu Ogres novada pašvaldības izsludinātajam projektu konkursam “Radoši – Aktīvi – Darbīgi – Izglītojoši – Ogres novadam” (“R.A.D.I. – Ogres novadam”), ir jāaizpilda pieteikuma veidlapa. Tā pieejama Ogres novada pašvaldības oficiālajā tīmekļvietnē www.ogresnovads.lv (sadaļā Pašvaldība – Projekti – Projekti).

Pirms veidlapas aizpildīšanas nepieciešams iepazīties ar saistošajiem noteikumiem Nr. 7/2024 “[Par Ogres novada pašvaldības projektu konkursu "Radoši – Aktīvi – Darbīgi – Izglītojoši – Ogres novadam" ("R.A.D.I. – Ogres novadam")”](https://m.likumi.lv/ta/id/350848-par-ogres-novada-pasvaldibas-projektu-konkursu-radosi--aktivi--darbigi--izglitojosi--ogres-novadam-radi--ogres-novadam) un šiem norādījumiem.

#### Projekta numurs

Šo ailīti atstājiet tukšu – to aizpildīs pašvaldības pārstāvis.

## Projekta nosaukums

Projekta nosaukumam ir koncentrētā veidā jāatspoguļo projekta būtība.

##### 1. Projekta iesniedzējs

### Organizācija

Norādiet nevalstiskās organizācijas nosaukumu un atzīmējiet projekta iesniedzēja juridisko statusu (biedrība, nodibinājums vai cita nevalstiskā organizācija).

Miniet teritoriju, kurā iesniedzējs darbojas (norādot pilsētu vai pagastu, kā arī konkrēto ciemu), kā arī reģistrācijas numuru un juridisko adresi.

Aprakstiet projekta iesniedzēju, tā mērķus, darbību un iepriekšējo projektu īstenošanas pieredzi. **Obligāti norādiet darba grupas dalībnieku sastāvu (vismaz 2 grupas locekļi)** un kompetences, pieredzi līdzīgu pasākumu organizēšanā. Darba grupā jāpiedalās vismaz diviem dalībniekiem.

Projekta koordinators (kontaktpersona)

Norādiet personu, kura būs tieši atbildīga par projekta īstenošanu (t.sk. arī par projekta finanšu un citas dokumentācijas savlaicīgu iesniegšanu konkursa organizētājam) un ar kuru konkursa organizētājs sazināsies nepieciešamības gadījumā. Lūdzu, norādiet to kontaktinformāciju, kuru lietojot, iespējams visvieglāk un visātrāk sazināties ar šo cilvēku.

**2. Informācija par projektu**

### Projekta īstenošanas vieta/adrese

### Norādiet precīzu projekta īstenošanas vietu (pilsēta, pagasts, ciems). Ja projekta īstenošanas laikā aktivitātes paredzētas vairākās vietās, tās jānorāda.

### Esošās situācijas īss apraksts, aktualitāte

Aprakstiet esošo situāciju un nepieciešamību to uzlabot ar projekta palīdzību. Ja iespējams, pamatojiet to ar statistikas rādītājiem.

Projekta mērķis

Definējiet projekta mērķi – tam jāatbilst konkursā izvirzītajiem atbalsta virzieniem (viens projekts var atbilst vairākiem virzieniem). Varat norādīt arī projekta apakšmērķus.

Projekta mērķa grupa

Formulējiet projekta tiešo mērķa grupu – cilvēku grupu, kas gūs tiešu labumu no projekta realizācijas, ja iespējams, norādot konkrētu skaitu (rezultātu).

Novitāte

Aprakstiet projekta idejas oriģinalitāti, radošo potenciālu, kā arī paskaidrojiet iniciatīvas novitāti Ogres novadā – vai šāda iniciatīva ir iepriekš realizēta.

Projekta konkrētie rezultāti

Izklāstiet, kādus pasākumus un aktivitātes plānots organizēt projekta ietvaros, kāds būs to skaits, kas tiks iegādāts vai izgatavots pasākumu nodrošināšanai, kāds ir prognozētais pasākumu dalībnieku un apmeklētāju skaits.

Projekta atbilstība konkursa atbalsta virzienam

Ar krustiņu norādiet, kuram no atbalsta virzieniem projekts atbilst (viens projekts var atbilst vairākiem atbalsta virzieniem).

Detalizēts darbības plāns / veicamo pasākumu apraksts

Secīgi aprakstiet visas projekta ietvaros realizējamās darbības. Norādiet, kas, kur, kad, cik ilgi notiks, varat arī noteikt atbildīgos par katru no darbībām.

Pasākumu un/vai aktivitāšu vadītāju piesaiste

Pamatojiet pasākumu un/vai aktivitāšu vadītāju izvēli un aprakstiet viņu kompetenci un pieredzi.

Darbības, ko plānots veikt pašu spēkiem / pašieguldījums

Uzskaitiet tās darbības, kuru īstenošanu veiks projektā iesaistītās personas saviem spēkiem; ja projekta realizācijā nepieciešama arī kādu citu iesaistīto pušu piedalīšanās – norādiet to.

### Šajā sadaļā aprakstiet arī organizācijas vai iestādes pārējo ieguldījumu “natūrā” (piemēram, pašu sagādātie materiāli u.tml.), ja tāds paredzēts.

**3. Nepieciešamie naudas līdzekļi un to avoti**

Detalizēti aprakstiet, kā veidojas projekta realizācijai nepieciešamā summa. Šim nolūkam:

* kolonnā “Izmaksu veids” uzskaitiet visas paredzētās izdevumu pozīcijas,
* kolonnā “Aprēķins” atšifrējiet izmaksu veidošanos, norādot vienību skaitu un vienas vienības izmaksas vai arī sniedzot citu līdzīgu skaidrojumu (piem., 10 gb. x 5 EUR),
* katras izdevumu pozīcijas kopsummu norādiet kolonnā “Kopējās izmaksas”,
* kolonnās “Konkursa finansējums” un “Cits finansējums” pretī katrai izdevumu pozīcijai ierakstiet sadalījumu, cik liela summa no šai pozīcijai nepieciešamās kopsummas tiks segta no konkursa ietvaros piešķirtā Ogres novada pašvaldības finansējuma un cik (ja nepieciešams) – no citiem finansējuma avotiem (kā pašu finansējums, sponsoru finansiāls atbalsts u.tml.).

Piemērs:

|  |  |  |  |  |  |
| --- | --- | --- | --- | --- | --- |
| Nr. | Izmaksu veids | Aprēķins | Kopējās izmaksas EUR | Tai skaitā | |
| Konkursa finansē-jums  EUR  (max 2000 EUR) | Cits finansē-jums  EUR  (norādot avotu) |
| *1.* | *...* |  |  |  |  |
| *2.* | *Nodarbību norise* | Pasniedzēja atalgojums par 8 nodarbībām:  80 EUR x 8 nodarbības | 640 | 640 |  |
| *3.* | *Izstādes iekārtošana* |  |  |  |  |
| *4.* | -rāmji | 10 EUR x 20 gab. | 200 | 200 |  |
|  | -stends | 45 EUR X 1 gab. | 45 | - | 45  Biedrības finansē-jums |
| … |  |  |  |  |  |
| **KOPĀ** | | | **885** | **840** | **45** |

Situācijās, kad nepieciešams iegādāties vairākus līdzīgus vai savstarpēji saistītus produktus, tos var apvienot grupās, piemēram, “Piederumi nodarbību norisei (zīmuļi, dzēšgumijas, otas, paletes, u.c.)”, norādot to kopējās izmaksas.

Visām summām jāietver sevī PVN un citi attiecīgie nodokļi. **Ogres novada pašvaldības finansējuma summa (kolonna “Konkursa finansējums”) kopā ar PVN un pārējiem nodokļiem nedrīkst pārsniegt 2000 EUR!**

Tabulā “Nepieciešamie naudas līdzekļi un to avoti” norādāma informācija tikai par pašu ieguldījumu naudas formā. Informācija par iespējamo pašu ieguldījumu “natūrā” (piemēram, darbs, pašu sagādātie materiāli u.tml.) aprakstošā formā norādāma sadaļā “Darbības, ko plānots veikt pašu spēkiem (pašieguldījums)”.

Konkursa noteikumos ir uzskaitīti tie izdevumu veidi, kas nevar tikt atbalstīti konkursa ietvaros, kā arī ir noteikti ierobežojumi finansējuma izlietojumam attiecībā uz tērpu iegādi, balvu fondu un izdevumiem, kas saistīti ar ēdināšanu.

Ņemiet vērā, ka nav pieļaujama atlīdzība projekta valdei vai kādam no darba grupas dalībniekiem – pat tad, ja šis cilvēks projektā pilda arī lektora, nodarbību vadītāja u.tml. pienākumus.

Pamatlīdzekļa iegāde (ar vērtību 500 EUR un vairāk), kā arī iekārtu iegāde pieļaujama tikai tad, ja tas tiešā veidā sekmē projekta mērķu sasniegšanu un minētajai projekta mērķa grupai kalpo arī pēc projekta īstenošanas; tā iegādes nepieciešamību izvērtēs konkursa vērtēšanas komisija, un pēc projekta realizācijas tas nododams pašvaldības īpašumā.

##### 4. Projekta laika plāns

Vadoties no iepriekš aizpildītās sadaļas “Detalizēts darbības plāns / veicamo aktivitāšu apraksts”, uzskaitiet projekta ietvaros veicamās darbības un ar X norādiet laika periodus, kad plānots tās realizēt. Ņemiet vērā, ka projekti var tikt īstenoti no līguma noslēgšanas brīža (to plānots veikt maijā) līdz 2025. gada 21. novembrim.

Piemērs:

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| Nr. | Aktivitātes nosaukums | Maijs (daļēji) | Jūn. | Jūl. | Aug. | Sep. | Okt. | Nov. |
| 1. | … |  |  |  |  |  |  |  |
| 2. | … |  |  |  |  |  |  |  |
| 3. | Nodarbību norise |  | X | X | X | X |  |  |
| 4. | Izstādes iekārtošana |  |  |  |  | X | X |  |
| 5. | Izstāde |  |  |  |  |  | X | X |
| … |  |  |  |  |  |  |  |  |

##### 5. Publicitātes aktivitāšu plāns

Uzskaitiet un īsi aprakstiet plānotās publicitātes aktivitātes, ko veiksiet sabiedrības informēšanai par savu projektu, kā arī norādiet plānoto publicitātes aktivitāšu īstenošanas laiku. Vienu no publikācijām jāparedz Ogres novada pašvaldības mājaslapā, iekļaujot atsauci uz projektu konkursu “Radoši – Aktīvi – Darbīgi – Izglītojoši – Ogres novadam” (“R.A.D.I. – Ogres novadam”) un finansētāju – Ogres novada pašvaldību.

**6. Dzīves kvalitātes izmaiņas**

Iecerētās situācijas īss apraksts. Ko projekta īstenošana dos iedzīvotājiem?

Aprakstiet paredzēto situāciju pēc projekta realizācijas: ko projekta īstenošana dos vietējiem iedzīvotajiem; vai projekta īstenošanas rezultātā būs sniegts kāds labums sabiedrībai; kādu ieguldījumu projekts būs devis esošās situācijas uzlabošanai. Ja projekta ietvaros iegādātas materiālās vērtības, aprakstiet, kur tās glabāsies un kā tās minētajai projekta mērķa grupai kalpos arī pēc projekta īstenošanas.

Projekta ilgtspēja. Kādā veidā tā tiks nodrošināta?

Vai un kādā veidā tiks nodrošināta projekta ilgtspējība? Kādas darbības projekta iesniedzējs īstenos projekta rezultātu ilglaicīgai saglabāšanai pēc projekta realizācijas beigām?

**Paraksti**

Pēc pieteikuma veidlapas aizpildīšanas un saskaņošanas tajā ir jāieraksta datums.

Pieteikuma veidlapu paraksta:

* organizācijas paraksttiesīgā persona, norādot tālruņa numuru;
* projekta koordinators.

**Pielikumi**

Pieteikuma veidlapai jāpievieno šādi dokumenti:

* saskaņojums ar pasākumu norises vietas īpašnieku vai (ja projekts tiek īstenots kādā iestādē vai tās teritorijā) iestādes vadītāju, ja telpas vai teritorija, kurā plānotas projekta aktivitātes, nav nodotas lietošanā projekta iesniedzējam vai neatrodas projekta iesniedzēja īpašumā. Saskaņojumā tiek norādīts, vai plānotās norises vietas izmantošana tiks nodrošināta bez maksas;
* atkarībā no projekta specifikas – pielikumi, kas sniedz papildu informāciju par projektu (plānotā pasākumu programma vai citi detalizēti apraksti, pasākuma norises vieta kartē, skices, attēli u.tml.).

Pieteikuma veidlapai varat pievienot arī citus materiālus, kuri raksturo sagatavoto projektu, organizācijas līdz šim paveikto, darba grupas dalībnieku vai pasākumu/aktivitāšu vadītāju pieredzi (piemēram, dzīves aprakstus jeb CV).

Atkarībā no projekta specifikas konkursa organizētāji var pieprasīt iesniegt vēl kādus papildu dokumentus.

Ir vairāki veidi, kādā minētais saskaņojums var tikt nodrošināts:

1. pievienojot to kā atsevišķu vēstuli projekta pieteikuma pielikumā,
2. atsūtot uz e-pasta adresi [indra.andersone@ogresnovads.lv](mailto:indra.andersone@ogresnovads.lv), parakstītu ar drošu elektronisko parakstu,
3. attiecībā uz pašvaldības vadības, pilsētu un pagastu pārvalžu vadītāju un pašvaldības iestāžu vadītāju saskaņojumiem – atsūtot uz e-pasta adresi [indra.andersone@ogresnovads.lv](mailto:indra.andersone@ogresnovads.lv) no šo personu oficiālajām darba e-pasta adresēm.

Saskaņojums sagatavojams brīvā formā. Tajā jānodrošina nepārprotama atsauce uz konkrēto projektu, norādot projekta nosaukumu un iesniedzēju.

**Citi ieteikumi un norādījumi**

* pirms apstiprināta projekta realizācijas uzsākšanas projekta iesniedzējam jāpārliecinās, vai nav nepieciešams kārtot vēl citas papildu formalitātes atbilstoši projekta specifikai – piemēram, saņemt pašvaldības atļauju pasākuma rīkošanai saskaņā ar [Publisku izklaides un svētku pasākumu drošības likumu](https://likumi.lv/ta/id/111963-publisku-izklaides-un-svetku-pasakumu-drosibas-likums), iegādāties publiska pasākuma organizatora civiltiesiskās atbildības apdrošināšanas polisi u.tml.,
* tāpat projekta iesniedzējam, īstenojot projekta ietvaros paredzētās aktivitātes, ir jānodrošina normatīvajos aktos noteiktie nepieciešamie drošības pasākumi.

**Projekta pieteikuma noformēšana**

Ja pieteikums tiek iesniegts papīra formātā, tad, lai vienkāršotu tālākās tehniskās darbības (ieskenēšanu, kopēšanu) saistībā ar pieteikuma reģistrēšanu, izskatīšanu un iespējamā līguma sagatavošanu, **to necaurauklot**.

**Konsultācijas**

Konsultācijas par projektu konkursa norisi, tā nosacījumiem, projektu pieteikumu sagatavošanu un to iesniegšanu sniedz projektu konkursa sekretāre – Ogres novada pašvaldības Attīstības un plānošanas nodaļas vadītājas palīdze Indra Andersone (tālr. 65068789, e-pasts: [indra.andersone@ogresnovads.lv](mailto:indra.andersone@ogresnovads.lv)). ***Aicinām savlaicīgi konsultēties, kā arī izmantot iespēju pirms iesniegšanas veikt sagatavotās projekta dokumentācijas pārbaudi*** *(nosūtot to uz e-pasta adresi* [*indra.andersone@ogresnovads.lv*](mailto:indra.andersone@ogresnovads.lv)*).*

Papildu informāciju un konsultācijas par konkursa kārtību sniedz Komunikācijas nodaļas sabiedrisko attiecību speciāliste Sanda Zemīte (tālr. 65022169).